b'\n_START_ARTICLE_\nPotres na Salomonovih otokih (2007)\n_START_SECTION_\nPosledice\n_START_PARAGRAPH_\nCunami, ki naj bi ga spro\xc5\xbeil potres, je na Salomonovih otokoih ubil vsaj devetintrideset ljudi, sto pa jih je pogre\xc5\xa1anih, in izbrisal vsaj trinajst vasi. Tiso\xc4\x8di so ostali brez domov, \xc5\xa1koda pa naj bi zna\xc5\xa1ala ve\xc4\x8d milijonov dolarjev. V Ju\xc5\xbenem Choiseulu so valovi vi\xc5\xa1ine 10 metrov odnesli vasi, vrtove in bolni\xc5\xa1nico. Uni\xc4\x8denih je bilo okrog 900 domov, brez strehe pa je ostalo okrog 5000 ljudi._NEWLINE_Cunami je dosegel Papuo Novo Gvinejo. Na svoji poti naj bi odnesel tudi pet ljudi z nekega oddaljenega otoka.\n_START_SECTION_\nOdziv\n_START_PARAGRAPH_\nUstrezne slu\xc5\xbebe so objavile opozorilo na mo\xc5\xbenost cunamijev na Ju\xc5\xbenem Tihem oceanu, poleg tega pa tudi za Japonsko in Havaje. Avstralski urad za meteorologijo je izdal opozorilo za vzhodno obalo Avstralije od Queenslandskega pregradnega grebena do Tasmanije. Zaprli so pla\xc5\xbee ob obali, mnogi pa so pobegnili na vi\xc5\xa1ja obmo\xc4\x8dja. Ker pa je bil epicenter blizu Salomonovih otokov, je cunami udaril, \xc5\xa1e predno je havajski Pacifi\xc5\xa1ki opozorilni center za cunamije uspel objaviti opozorilo._NEWLINE_Visokomagnitudni oceanski valovi potujejo s hitrostjo blizu 25 metrov na sekundo, kar pomeni, da 25-kilometrsko razdaljo od epicentra do Gava prepotujejo v 1000 sekundah, tj. manj kot 20 minutah. Na sre\xc4\x8do so potresni valovi S stresli tla in opozorili prebivalstvo, \xc5\xa1e preden je val udaril.\n_START_SECTION_\nPomo\xc4\x8d\n_START_PARAGRAPH_\nAvstralija je ponudila 2 milijona avstralskih dolarjev, Nova Zelandija pa 500.000 novozelandskih dolarjev pomo\xc4\x8di, z voja\xc5\xa1kim letalom pa je poslala tudi materialno pomo\xc4\x8d.'